gundemxeber.az “Mənim haqqımda qərəzli materiallar yayan mətbu orqanlarını məhkəməyə verəcəyəm. Onlar mənim başımın qarışıq olmağından və səhhətimdə yaranan problemdən istifadə edib haqqımda qərəzli materiallar yaymaqda davam edirlər” Bu sözləri keçmiş millət vəkili Gülər Əhmədova deyib. Gülər Əhmədovanın sözlərinə görə, əsasən ona üç mətbu orqan qərəzli münasibət sərgiləyir və mütəmadi olaraq bu kampaniyanı davam etdirirlər: “Bunlar “Yeni Müsavat” qəzeti, “Qafqazinfo.az” və “Modern.az” xəbər portallarıdır. Həmin mətbu orqanların baş redaktorları elə hesab edirlər ki, mənim başımın qarışıq olduğundan istifadə edib, Gülər Əhmədovaya qarşı apardıqları qərəzli kampaniyanın cavabını almayacaqlar. Bu mətbu orqanların mənimlə bağlı yaydıqları hər bir qərəzli məlumatı vəkilimlə birgə toplayıram. Həmin qərəzli materialların müəllifləri və bu məlumatları yayan mətbu orqanların baş redaktorları qanun qarşısında cavab verməli olacaqlar. Çünki onlar mənim təqsirsizlik prezumpsiyasından tutmuş, konstitutsiyon hüquqlarıma qədər pozublar. Buna görə, vaxtı gələndə qanun qarşısında cavab verməli olacaqlar”.